b'\n_START_ARTICLE_\nAlbrekt Rohkea\n_START_PARAGRAPH_\nAlbrekt Rohkea (saks. Albrecht der Beherzte, my\xc3\xb6s Albrekt Animosus; 27. tai 31. hein\xc3\xa4kuuta 1443 Grimma \xe2\x80\x93 12. syyskuuta 1500 Emden) oli Meissenin rajakreivi (nimell\xc3\xa4 Albrekt III) ja Saksin herttua vuosina 1485\xe2\x80\x931500. H\xc3\xa4nest\xc3\xa4 polveutuu Wettinin hallitsijasuvun albertilainen haara._NEWLINE_Albrekt oli Saksin vaaliruhtinas Fredrik II:n nuorempi poika. H\xc3\xa4n oli lapsena vuonna 1455 yhdess\xc3\xa4 veljens\xc3\xa4 Ernstin kanssa niin sanotun \xe2\x80\x9dSaksin prinssiry\xc3\xb6st\xc3\xb6n\xe2\x80\x9d (Prinzenraub) uhreina. Fredrik II:n kuoltua vuonna 1464 Ernst ja Albrekt hallitsivat valtakuntaa yhdess\xc3\xa4, mutta Ernst sai vanhempana vaaliruhtinaan arvon. Peritty\xc3\xa4\xc3\xa4n pojattomana kuolleelta sed\xc3\xa4lt\xc3\xa4\xc3\xa4n Th\xc3\xbcringenin alueen vuonna 1485 veljekset jakoivat valtakunnan niin sanotussa Leipzigin jaossa, jossa Albrektille j\xc3\xa4i Wettinien historiallinen l\xc3\xa4\xc3\xa4nitys Meissenin rajakreivikunta. Jaon seurauksena Albrektista sai alkunsa Wettinien albertilainen haara ja Ernstist\xc3\xa4 ernestil\xc3\xa4inen haara. Albrekt toimi my\xc3\xb6hemmin useilla sotaretkill\xc3\xa4 keisarillisten joukkojen p\xc3\xa4\xc3\xa4llikk\xc3\xb6n\xc3\xa4 ja sai Pyh\xc3\xa4n saksalais-roomalaisen kerisarikunnan marsalkan arvon. H\xc3\xa4n toimi vuosina 1488\xe2\x80\x931493 Alankomaiden k\xc3\xa4skynhaltijana ja sai 1498 perinn\xc3\xb6llisen Friisinmaan k\xc3\xa4skynhaltijan viran._NEWLINE_Albrektin puoliso oli vuodesta 1464 B\xc3\xb6\xc3\xb6min kuningas Georg Podiebradin tyt\xc3\xa4r Zedena. Heid\xc3\xa4n pojistaan Yrj\xc3\xb6 Parrakas ja Henrik Hurskas olivat molemmat my\xc3\xb6hemmin Saksin herttuoina. Albrekt pyrki huonolla menestyksell\xc3\xa4 B\xc3\xb6\xc3\xb6min kuninkaaksi appensa kuoltua vuonna 1471.'